በደብረ ብርሃን በቫይረሱ የሚፈጠር ውጥረትን ለመቀነስ የሚረዳ የአካል ብቃት እንቅስቃሴ ተጀመረ
 ደብረ ብርሃን ( ኢዜአ )፡- በደብረ ብርሃን ከተማ ኮሮናን ለመከላከል በሚደረገው ጥረት የሚፈጠር ውጥረትን ለመቀነስ የሚረዳ የአካል ብቃት እንቅስቃሴ ተጀመረ። የአካል ብቃት እንቅስቃሴው የተጀመረው በጋራ መኖሪያ ቤቶች አካባቢ ሲሆን ያዘጋጀውም የአካባቢው ኮሮና መከላከል ግብረ ኃይል አባል የሆነው ደብረ ብርሃን ዩኒቨርሲቲ ነው።በዩኒቨርሲቲው የስፖርት ሳይንስ ትምህርት ክፍል አስተባባሪ አቶ ቴዎድሮስ አበሩ ትናንት እንደገለጹት፣ በጋራ ቤቶች መኖሪያ አካባቢ በየሳምንቱ ማክሰኞና ቅዳሜ የሚቀጥል ነው።በዚህም ነዋሪዎች ሳይንስን መሰረት ያደረገ የአካል እንቅስቃሴ ርቀትን በመጠበቅና በየቤታቸው በር ላይ ሆነው እንዲሰሩ ለማስቻል ፕሮግራም ተዘጋጅቶ ወደ ተግባር ተገብቷል።የአካል ብቃት እንቅስቃሴውም በጋራ መኖሪያ ቤት ውስጥ አብዛኛውን ጊዜ የሚያሳልፉ የህብረተሰብ ክፍሎችን አእምሯዊ፣ አካላዊና ስነ ልቦናዊ ጥንካሬን ማጎልበት ያስችላል ብለዋል ። ነዋሪዎች ብዙውን ጊዜ ከቤት ውስጥ ከማሳለፋቸው የተነሳ የሚፈጠር ድብርት፣ ጭንቀትና ሌሎች ተጽዕኖዎችን ለመቀነስም ያግዛቸዋል ብለዋል ።ከአካል እንቅስቃሴው በተጓዳኝ ስለኮሮና መከላከያ መንገዶች ለህብረተሰቡ በማስገንዘብ አሁን የሚስተዋለውን መዘናጋት እንዳይኖረ ተነሳሽነትን ለመፍጠር ጥረት እየተደረገ መሆኑን አስተባባሪው ገልጸዋል።በከተማው በቀበሌ ሰባት “ህብር የጋራ መኖሪያ ቤት” ነዋሪ የሆኑት አቶ ፀሐይ ኃይለ ማርያም በሰጡት አስተያየት በተጀመረው የአካል ብቃት እንቅስቃሴ መሳተፋቸውን ተናግረዋል።በዚህም ርቀትንና ንጽህናን በመጠበቅ የኮሮና ቫይረስን መከላከል እንደሚቻል ትምህርት ማግኘታቸውንም አመልክተዋል።ወይዘሮ ወይንሸት ጥላሁን በበኩላቸው የኮሮና ቫይረስ ከተከሰተ ጊዜ ጀምሮ ሙሉ ጊዜያቸውን በቤት ውስጥ እያሳለፉ እንደሚገኙ ገልጸዋል።ከቤት ውስጥ በመዋላቸው ከበሽታው አስፈሪነት ጋር ተዳምሮ በአእምሯቸው ላይ ጫና እንዳሳደረባቸው ጠቅሰው
“የአካል እንቅስቃሴ መጀመሩ ትልቅ መፍትሄ ነው “ብለዋል።ዩኒቨርሲቲው በጋራ መኖሪያ ቤቶች አካባቢ ለመጀመሪ ጊዜ በድምጽ ማጎያ በመታገዝ ባዘጋጀው የአካል ብቃት እንቅስቃሴ ከ500 በላይ ነዋሪዎች መሳተፋቸው ታውቋል።አዲስ ዘመን ግንቦት 17/2012